Book of Shu 06

蜀書六　　關張馬黃趙傳第六 Shu Book 6: Biographies of Guan, Zhang, Ma, Huang, and Zhao

關羽 Guan Yu
關羽字雲長，本字長生，河東解人也. 亡命奔涿郡. 先主於鄉里合徒眾，而羽與張飛為之禦侮. 先主為平原相，以羽、飛為別部司馬，分統部曲. 先主與二人寢則同床，恩若兄弟. 而稠人廣坐，侍立終日，隨先主周旋，不避艱險. 蜀記曰：曹公與劉備圍呂布於下邳，關羽啟公，布使秦宜祿行求救，乞娶其妻，公許之. 臨破，又屢啟於公. 公疑其有異色，先遣迎看，因自留之，羽心不自安. 此與魏氏春秋所說無異也. 先主之襲殺徐州刺史車胄，使羽守下邳城，行太守事，魏書雲：以羽領徐州. 而身還小沛.

建安五年，曹公東征，先主奔袁紹. 曹公禽羽以歸，拜為偏將軍，禮之甚厚. 紹遣大將（軍）顏良攻東郡太守劉延於白馬，曹公使張遼及羽為先鋒擊之. 羽望見良麾蓋，策馬刺良於萬眾之中，斬其首還，紹諸將莫能當者，遂解白馬圍. 曹公即表封羽為漢壽亭侯. 初，曹公壯羽為人，而察其心神無久留之意，謂張遼曰：「卿試以情問之. 」既而遼以問羽，羽歎曰：「吾極知曹公待我厚，然吾受劉將軍厚恩，誓以共死，不可背之. 吾終不留，吾要當立效以報曹公乃去. 」遼以羽言報曹公，曹公義之. 傅子曰：遼欲白太祖，恐太祖殺羽，不白，非事君之道，乃歎曰：「公，君父也；羽，兄弟耳. 」遂白之. 太祖曰：「事君不忘其本，天下義士也. 度何時能去？」遼曰：「羽受公恩，必立效報公而後去也. 」及羽殺顏良，曹公知其必去，重加賞賜. 羽盡封其所賜，拜書告辭，而奔先主於袁軍. 左右欲追之，曹公曰：「彼各為其主，勿追也. 」臣松之以為曹公知羽不留而心嘉其志，去不遣追以成其義，自非有王霸之度，孰能至於此乎？斯實曹公之休美.

從先主就劉表. 表卒，曹公定荊州，先主自樊將南渡江，別遣羽乘船數百艘會江陵. 曹公追至當陽長阪，先主斜趣漢津，適與羽船相值，共至夏口. 蜀記曰：初，劉備在許，與曹公共獵. 獵中，眾散，羽勸備殺公，備不從. 及在夏口，飄颻江渚，羽怒曰：「往日獵中，若從羽言，可無今日之困. 」備曰：「是時亦為國家惜之耳；若天道輔正，安知此不為福邪！」臣松之以為備後與董承等結謀，但事泄不克諧耳，若為國家惜曹公，其如此言何！羽若果有此勸而備不肯從者，將以曹公腹心親戚，實繁有徒，事不宿構，非造次所行；曹雖可殺，身必不免，故以計而止，何惜之有乎！既往之事，故讬為雅言耳. 孫權遣兵佐先主拒曹公，曹公引軍退歸. 先主收江南諸郡，乃封拜元勳，以羽為襄陽太守、蕩寇將軍，駐江北. 先主西定益州，拜羽董督荊州事. 羽聞馬超來降，舊非故人，羽書與諸葛亮，問超人才可誰比類. 亮知羽護前，乃答之曰：「孟起兼資文武，雄烈過人，一世之傑，黥、彭之徒，當與益德並驅爭先，猶未及髯之絕倫逸群也. 」羽美須髯，故亮謂之髯. 羽省書大悅，以示賓客.

羽嘗為流矢所中，貫其左臂，後創雖愈，每至陰雨，骨常疼痛，醫曰：「矢鏃有毒，毒入於骨，當破臂作創，刮骨去毒，然後此患乃除耳. 」羽便伸臂令醫劈之. 時羽適請諸將飲食相對，臂血流離，盈於盤器，而羽割炙引酒，言笑自若.

二十四年，先主為漢中王，拜羽為前將軍，假節鉞. 是歲，羽率眾攻曹仁於樊. 曹公遣於禁助仁. 秋，大霖雨，漢水汎溢，禁所督七軍皆沒. 禁降羽，羽又斬將軍龐德. 梁、郟、陸渾群盜或遙受羽印號，為之支黨，羽威震華夏. 曹公議徙許都以避其銳，司馬宣王、蔣濟以為關羽得志，孫權必不原也. 可遣人勸權躡其後，許割江南以封權，則樊圍自解. 曹公從之. 先是，權遣使為子索羽女，羽罵辱其使，不許婚，權大怒. 典略曰：羽圍樊，權遣使求助之，敕使莫速進，又遣主簿先致命於羽. 羽忿其淹遲，又自已得於禁等，乃罵曰：「鰂子敢爾，如使樊城拔，吾不能滅汝邪！」權聞之，知其輕己，偽手書以謝羽，許以自往. 臣松之以為荊、吳雖外睦，而內相猜防，故權之襲羽，潛師密發. 按呂蒙傳雲：「伏精兵於冓鹿之中，使白衣搖櫓，作商賈服. 」以此言之，羽不求助於權，權必不語羽當往也. 若許相援助，何故匿其形跡乎？又南郡太守麋芳在江陵，將軍（傅）士仁屯公安，素皆嫌羽（自）輕己. 羽之出軍，芳、仁供給軍資，不悉相救. 羽言「還當治之」，芳、仁鹹懷懼不安. 於是權陰誘芳、仁，芳、仁使人迎權. 而曹公遣徐晃救曹仁，蜀記曰：羽與晃宿相愛，遙共語，但說平生，不及軍事. 須臾，晃下馬宣令：「得關雲長頭，賞金千斤. 」羽驚怖，謂晃曰：「大兄，是何言邪！」晃曰：「此國之事耳. 」羽不能克，引軍退還. 權已據江陵，盡虜羽士眾妻子，羽軍遂散. 權遣將逆擊羽，斬羽及子平於臨沮. 蜀記曰：權遣將軍擊羽，獲羽及子平. 權欲活羽以敵劉、曹，左右曰：「狼子不可養，後必為害. 曹公不即除之，自取大患，乃議徙都. 今豈可生！」乃斬之. 臣松之按吳書：孫權遣將潘璋逆斷羽走路，羽至即斬，且臨沮去江陵二三百里，豈容不時殺羽，方議其生死乎？又雲「權欲活羽以敵劉、曹」，此之不然，可以絕智者之口. 吳曆曰：權送羽首於曹公，以諸侯禮葬其屍骸.

追諡羽曰壯繆侯. 蜀記曰：羽初出軍圍樊，夢豬齧其足，語子平曰：「吾今年衰矣，然不得還！」江表傳曰：羽好左氏傳，諷誦略皆上口. 子興嗣. 興字安國，少有令問，丞相諸葛亮深器異之. 弱冠為侍中、中監軍，數歲卒. 子統嗣，尚公主，官至虎賁中郎將. 卒，無子，以興庶子彝續封. 蜀記曰：龐德子會，隨鍾、鄧伐蜀，蜀破，盡滅關氏家.

張飛 Zhang Fei
張飛字益德，涿郡人也，少與關羽俱事先主. 羽年長數歲，飛兄事之. 先主從曹公破呂布，隨還計，曹公拜飛為中郎將. 先主背曹公依袁紹、劉表. 表卒，曹公入荊州，先主奔江南. 曹公追之，一日一夜，及於當陽之長阪. 先主聞曹公卒至，棄妻子走，使飛將二十騎拒後. 飛據水斷橋，瞋目橫矛曰：「身是張益德也，可來共決死！」敵皆無敢近者，故遂得免. 先主既定江南，以飛為宜都太守、征虜將軍，封新亭侯，後轉在南郡. 先主入益州，還攻劉璋，飛與諸葛亮等溯流而上，分定郡縣. 至江州，破璋將巴郡太守嚴顏，生獲顏. 飛呵顏曰：「大軍至，何以不降而敢拒戰？」顏答曰：「卿等無狀，侵奪我州，我州但有斷頭將軍，無有降將軍也. 」飛怒，令左右牽去斫頭，顏色不變，曰：「斫頭便斫頭，何為怒邪！」飛壯而釋之，引為賓客. 華陽國志曰：初，先主入蜀，至巴郡，顏拊心歎曰：「此所謂獨坐窮山，放虎自衛也！」飛所過戰克，與先主會于成都. 益州既平，賜諸葛亮、法正、飛及關羽金各五百斤，銀千斤，錢五千萬，錦千匹，其餘頒賜各有差，以飛領巴西太守.

曹公破張魯，留夏侯淵、張郃守漢川. 郃別督諸軍下巴西，欲徙其民於漢中，進軍宕渠、蒙頭、蕩石，與飛相拒五十餘日. 飛率精卒萬餘人，從他道邀郃軍交戰，山道迮狹，前後不得相救，飛遂破郃. 郃棄馬緣山，獨與麾下十餘人從問道退，引軍還南鄭，巴土獲安. 先主為漢中王，拜飛為右將軍、假節. 章武元年，遷車騎將軍，領司隸校尉，進封西鄉侯，策曰：「朕承天序，嗣奉洪業，除殘靖亂，未燭厥理. 今寇虜作害，民被荼毒，思漢之士，延頸鶴望. 朕用怛然，坐不安席，食不甘味，整軍誥誓，將行天罰. 以君忠毅，侔蹤召、虎，名宣遐邇，故特顯命，高墉進爵，兼司於京. 其誕將天威，柔服以德，伐叛以刑，稱朕意焉. 詩不雲乎，'匪疚匪棘，王國來極. 肇敏戎功，用錫爾祉'. 可不勉歟！」

初，飛雄壯威猛，亞於關羽，魏謀臣程昱等鹹稱羽、飛萬人之敵也. 羽善待卒伍而驕於士大夫，飛愛敬君子而不恤小人. 先主常戒之曰：「卿刑殺既過差，又日鞭撾健兒，而令在左右，此取禍之道也. 」飛猶不悛. 先主伐吳，飛當率兵萬人，自閬中會江州. 臨發，其帳下將張達、范強殺飛，持其首，順流而奔孫權. 飛營都督表報先主，先主聞飛都督之有表也，曰：「噫！飛死矣. 」追諡飛曰桓侯. 長子苞，早夭. 次子紹嗣，官至侍中尚書僕射. 苞子遵為尚書，隨諸葛瞻於綿竹，與鄧艾戰，死.

馬超 Ma Chao
馬超字孟起，（右）扶風茂陵人也. 父騰，靈帝末與邊章、韓遂等俱起事於西州. 初平三年，遂、騰率眾詣長安. 漢朝以遂為鎮西將軍，遣還金城，騰為征西將軍，遣屯郿. 後騰襲長安，敗走，退還涼州. 司隸校尉鍾繇鎮關中，移書遂、騰，為陳禍福. 騰遣超隨繇討郭援、高幹於平陽，超將龐德親斬援首. 後騰與韓遂不和，求還京畿. 於是徵為衛尉，以超為偏將軍，封都亭侯，領騰部曲. 典略曰：騰字壽成，馬援後也. 桓帝時，其父字子碩，嘗為天水蘭幹尉. 後失官，因留隴西，與羌錯居. 家貧無妻，遂娶羌女，生騰. 騰少貧無產業，常從彰山中斫材木，負販詣城市，以自供給. 騰為人長八尺餘，身體洪大，面鼻雄異，而性賢厚，人多敬之. 靈帝末，涼州刺史耿鄙任信奸吏，民王國等及氐、羌反叛. 州郡募發民中有勇力者，欲討之，騰在募中. 州郡異之，署為軍從事，典領部眾. 討賊有功，拜軍司馬，後以功遷偏將軍，又遷征西將軍，常屯汧、隴之間. 初平中，拜征東將軍. 是時，西州少穀，騰自表軍人多乏，求就谷於池陽，遂移屯長平岸頭. 而將王承等恐騰為己害，乃攻騰營. 時騰近出無備，遂破走，西上. 會三輔亂，不復來東，而與鎮西將軍韓遂結為異姓兄弟，始甚相親，後轉以部曲相侵入，更為讎敵. 騰攻遂，遂走，合眾還攻騰，殺騰妻子，連兵不解. 建安之初，國家綱紀殆弛，乃使司隸校尉鍾繇、涼州牧韋端和解之. 徵騰還屯槐裏，轉拜為前將軍，假節，封槐裏侯. 北備胡寇，東備白騎，待士進賢，矜救民命，三輔甚安愛之. 十（五）年，徵為衛尉，騰自見年老，遂入宿衛. 初，曹公為丞相，辟騰長子超，不就. 超後為司隸校尉督軍從事，討郭援，為飛矢所中，乃以囊囊其足而戰，破斬援首. 詔拜徐州刺史，後拜諫議大夫. 及騰之入，因詔拜為偏將軍，使領騰營. 又拜超弟休奉車都尉，休弟鐵騎都尉，徙其家屬皆詣鄴，惟超獨留.

超既統眾，遂與韓遂合從，及楊秋、李堪、成宜等相結，進軍至潼關. 曹公與遂、超單馬會語，超負其多力，陰欲突前捉曹公，曹公左右將許褚瞋目盻之，超乃不敢動. 曹公用賈詡謀，離間超、遂，更相猜疑，軍以大敗. 山陽公載記曰：初，曹公軍在蒲阪，欲西渡，超謂韓遂曰：「宜於渭北拒之，不過二十日，河東穀盡，彼必走矣. 」遂曰：「可聽令渡，蹙於河中，顧不快耶！」超計不得施. 曹公聞之曰：「馬兒不死，吾無葬地也. 」超走保諸戎，曹公追至安定，會北方有事，引軍東還. 楊阜說曹公曰：「超有信、布之勇，甚得羌、胡心. 若大軍還，不嚴為其備，隴上諸郡非國家之有也. 」超果率諸戎以擊隴上郡縣，隴上郡縣皆應之，殺涼州刺史韋康，據冀城，有其眾. 超自稱征西將軍，領並州牧，督涼州軍事. 康故吏民楊阜、姜敘、梁寬、趙衢等，合謀擊超. 阜、敘起於鹵城，超出攻之，不能下；寬、衢閉冀城門，超不得入. 進退狼狽，乃奔漢中依張魯. 魯不足與計事，內懷於邑，聞先主圍劉璋於成都，密書請降. 典略曰：建安十六年，超與關中諸將侯選、程銀、李堪、張橫、梁興、成宜、馬玩、楊秋、韓遂等，凡十部，俱反，其眾十萬，同據河、潼，建列營陳. 是歲，曹公西征，與超等戰於河、渭之交，超等敗走. 超至安定，遂奔涼州. 詔收滅超家屬. 超複敗於隴上. 後奔漢中，張魯以為都講祭酒，欲妻之以女，或諫魯曰：「有人若此不愛其親，焉能愛人？」魯乃止. 初，超未反時，其小婦弟種留三輔，及超敗，種先入漢中. 正旦，種上壽於超，超搥胸吐血曰：「闔門百口，一旦同命，今二人相賀邪？」後數從魯求兵，欲北取涼州，魯遣往，無利. 又魯將楊白等欲害其能，超遂從武都逃入氐中，轉奔往蜀. 是歲建安十九年也.

先主遣人迎超，超將兵徑到城下. 城中震怖，璋即稽首，典略曰：備聞超至，喜曰：「我得益州矣. 」乃使人止超，而潛以兵資之. 超到，令引軍屯城北，超至未一旬而成都潰. 以超為平西將軍，督臨沮，因為前都亭侯. 山陽公載記曰：超因見備待之厚，與備言，常呼備字，關羽怒，請殺之. 備曰：「人窮來歸我，卿等怒，以呼我字故而殺之，何以示於天下也！」張飛曰：「如是，當示之以禮. 」明日大會，請超入，羽、飛並杖刀立直，超顧坐席，不見羽、飛，見其直也，乃大驚，遂一不復呼備字. 明日歎曰：「我今乃知其所以敗. 為呼人主字，幾為關羽、張飛所殺. 」自後乃尊事備. 臣松之按以為超以窮歸備，受其爵位，何容傲慢而呼備字？且備之入蜀，留關羽鎮荊州，羽未嘗在益土也. 故羽聞馬超歸降，以書問諸葛亮「超人才可誰比類」，不得如書所雲. 羽焉得與張飛立直乎？凡人行事，皆謂其可也，知其不可，則不行之矣. 超若果呼備字，亦謂於理宜爾也. 就令羽請殺超，超不應聞，但見二子立直，何由便知以呼字之故，雲幾為關、張所殺乎？言不經理，深可忿疾也. 袁、樂資等諸所記載，穢雜虛謬，若此之類，殆不可勝言也. 先主為漢中王，拜超為左將軍，假節. 章武元年，遷驃騎將軍，領涼州牧，進封斄鄉侯，策曰：「朕以不德，獲繼至尊，奉承宗廟. 曹操父子，世載其罪，朕用慘怛，疢如疾首. 海內怨憤，歸正反本，暨於氐、羌率服，獯鬻慕義. 以君信著北土，威武並昭，是以委任授君，抗颺虓虎，兼董萬里，求民之瘼. 其明宣朝化，懷保遠邇，肅慎賞罰，以篤漢祜，以對於天下. 」二年卒，時年四十七. 臨沒上疏曰：「臣門宗二百餘口，為孟德所誅略盡，惟有從弟岱，當為微宗血食之繼，深讬陛下，餘無複言. 」追諡超曰威侯，子承嗣. 岱位至平北將軍，進爵陳倉侯. 超女配安平王理. 典略曰：初超之入蜀，其庶妻董及子秋，留依張魯. 魯敗，曹公得之，以董賜閻圃，以秋付魯，魯自手殺之.

黃忠 Huang Zhong
黃忠字漢升，南陽人也. 荊州牧劉表以為中郎將，與表從子磐共守長沙攸縣. 及曹公克荊州，假行裨將軍，仍就故任，統屬長沙守韓玄. 先主南定諸郡，忠遂委質，隨從入蜀. 自葭萌受任，還攻劉璋，忠常先登陷陳，勇毅冠三軍. 益州既定，拜為討虜將軍. 建安二十四年，於漢中定軍山擊夏侯淵. 淵眾甚精，忠推鋒必進，勸率士卒，金鼓振天，歡聲動谷，一戰斬淵，淵軍大敗. 遷征西將軍. 是歲，先主為漢中王，欲用忠為後將軍，諸葛亮說先主曰：「忠之名望，素非關、馬之倫也. 而今便令同列. 馬、張在近，親見其功，尚可喻指；關遙聞之，恐必不悅，得無不可乎！」先主曰：「吾自當解之. 」遂與羽等齊位，賜爵關內侯. 明年卒，追諡剛侯. 子敘，早沒，無後.

趙雲 Zhao Yun
趙雲字子龍，常山真定人也. 本屬公孫瓚，瓚遣先主為田楷拒袁紹，雲遂隨從，為先主主騎. 雲別傳曰：雲身長八尺，姿顏雄偉，為本郡所舉，將義從吏兵詣公孫瓚. 時袁紹稱冀州牧，瓚深憂州人之從紹也，善雲來附，嘲雲曰：「聞貴州人皆原袁氏，君何獨回心，迷而能反乎？」雲答曰：「天下訩訩，未知孰是，民有倒縣之厄，鄙州論議，從仁政所在，不為忽袁公私明將軍也. 」遂與瓚征討. 時先主亦依讬瓚，每接納雲，雲得深自結讬. 雲以兄喪，辭瓚暫歸，先主知其不反，捉手而別，雲辭曰：「終不背德也. 」先主就袁紹，雲見於鄴. 先主與雲同床眠臥，密遣雲合募得數百人，皆稱劉左將軍部曲，紹不能知. 遂隨先主至荊州. 及先主為曹公所追於當陽長阪，棄妻子南走，雲身抱弱子，即後主也，保護甘夫人，即後主母也，皆得免難. 遷為牙門將軍. 先主入蜀，雲留荊州. 雲別傳曰：初，先主之敗，有人言雲已北去者，先主以手戟擿之曰：「子龍不棄我走也. 」頃之，雲至. 從平江南，以為偏將軍，領桂陽太守，代趙範. 范寡嫂曰樊氏，有國色，範欲以配雲. 雲辭曰：「相與同姓，卿兄猶我兄. 」固辭不許. 時有人勸雲納之，雲曰：「範迫降耳，心未可測；天下女不少. 」遂不取. 範果逃走，雲無纖介. 先是，與夏侯惇戰於博望，生獲夏侯蘭. 蘭是雲鄉里人，少小相知，雲白先主活之，薦蘭明於法律，以為軍正. 雲不用自近，其慎慮類如此. 先主入益州，雲領留營司馬. 此時先主孫夫人以權妹驕豪，多將吳吏兵，縱橫不法. 先主以雲嚴重，必能整齊，特任掌內事. 權聞備西征，大遣舟船迎妹，而夫人內欲將後主還吳，雲與張飛勒兵截江，乃得後主還.

先主自葭萌還攻劉璋，召諸葛亮. 亮率雲與張飛等俱溯江西上，平定郡縣. 至江州，分遣雲從外水上江陽，與亮會于成都. 成都既定，以雲為翊軍將軍. 雲別傳曰：益州既定，時議欲以成都中屋舍及城外園地桑田分賜諸將. 雲駮之曰：「霍去病以匈奴未滅，無用家為，令國賊非但匈奴，未可求安也. 須天下都定，各反桑梓，歸耕本土，乃其宜耳. 益州人民，初罹兵革，田宅皆可歸還，今安居複業，然後可役調，得其歡心. 」先主即從之. 夏侯淵敗，曹公爭漢中地，運米北山下，數千萬囊. 黃忠以為可取，雲兵隨忠取米. 忠過期不還，雲將數十騎輕行出圍，迎視忠等. 值曹公揚兵大出，雲為公前鋒所擊，方戰，其大眾至，勢偪，遂前突其陳，且鬥且卻. 公軍敗，已複合，雲陷敵，還趣圍. 將張著被創，雲複馳馬還營迎著. 公軍追至圍，此時沔陽長張翼在雲圍內，翼欲閉門拒守，而雲入營，更大開門，偃旗息鼓. 公軍疑雲有伏兵，引去. 雲雷鼓震天，惟以戎弩於後射公軍，公軍驚駭，自相蹂踐，墮漢水中死者甚多. 先主明旦自來至雲營圍視昨戰處，曰：「子龍一身都是膽也. 」作樂飲宴至暝，軍中號雲為虎威將軍. 孫權襲荊州，先主大怒，欲討權. 雲諫曰：「國賊是曹操，非孫權也，且先滅魏，則吳自服. 操身雖斃，子丕篡盜，當因眾心，早圖關中，居河、渭上流以討凶逆，關東義士必裹糧策馬以迎王師. 不應置魏，先與吳戰；兵勢一交，不得卒解. 」先主不聽，遂東征，留雲督江州. 先主失利於秭歸，雲進兵至永安，吳軍已退. 建興元年，為中護軍、征南將軍，封永昌亭侯，遷鎮東將軍. 五年，隨諸葛亮駐漢中. 明年，亮出軍，揚聲由斜谷道，曹真遣大眾當之. 亮令雲與鄧芝往拒，而身攻祁山. 雲、芝兵弱敵強，失利於箕穀，然斂眾固守，不至大敗. 軍退，貶為鎮軍將軍. 雲別傳曰：亮曰：「街亭軍退，兵將不復相錄，箕穀軍退，兵將初不相失，何故？」芝答曰：「雲身自斷後，軍資什物，略無所棄，兵將無緣相失. 」雲有軍資餘絹，亮使分賜將士，雲曰：「軍事無利，何為有賜？其物請悉入赤岸府庫，須十月為冬賜. 」亮大善之.

七年卒，追諡順平侯.

初，先主時，惟法正見諡；後主時，諸葛亮功德蓋世，蔣琬、費禕荷國之重，亦見諡；陳祗寵待，特加殊獎，夏侯霸遠來歸國，故複得諡；於是關羽、張飛、馬超、龐統、黃忠及雲乃追諡，時論以為榮. 雲別傳載後主詔曰：「雲昔從先帝，功積既著. 朕以幼沖，涉塗艱難，賴恃忠順，濟於危險. 夫諡所以敘元勳也，外議雲宜諡. 」大將軍姜維等議，以為雲昔從先帝，勞績既著，經營天下，遵奉法度，功效可書. 當陽之役，義貫金石，忠以衛上，君念其賞，禮以厚下，臣忘其死. 死者有知，足以不朽；生者感恩，足以殞身. 謹按諡法，柔賢慈惠曰順，執事有班曰平，克定禍亂曰平，應諡雲曰順平侯. 雲子統嗣，官至虎賁中郎，督行領軍. 次子廣，牙門將，隨姜維遝中，臨陳戰死.

評曰：關羽、張飛皆稱萬人之敵，為世虎臣. 羽報效曹公，飛義釋嚴顏，並有國士之風. 然羽剛而自矜，飛暴而無恩，以短取敗，理數之常也. 馬超阻戎負勇，以覆其族，惜哉！能因窮致泰，不猶愈乎！黃忠、趙雲強摯壯猛，並作爪牙，其灌、滕之徒歟？